गंभीर ने खुद को इंग्लैंड दौरे के लिए फिट घोषित किया  
गौतम गंभीर ने खुद को आगामी इंग्लैंड दौरे के लिए फिट घोषित किया। उन्होंने इंग्लैंड के तेज गेंदबाजों के अनुकूल हालात के लिए नई बैटिंग स्ट्रैटजी बनाई है।
भारत के स्टार सलामी बल्लेबाज गौतम गंभीर ने खुद को आगामी इंग्लैंड दौरे के लिए फिट घोषित किया। इस क्रिकेटर ने इंग्लैंड के तेज गेंदबाजों के अनुकूल हालात के लिए नई बल्लेबाजी रणनीति बनाई है।  कंधे की चोट के कारण वेस्टइंडीज के मौजूदा दौरे से बाहर रहने वाले गंभीर का मानना है कि इंग्लैंड के हालात में सफल होने के लिए भारतीय बल्लेबाजों के लिए मानसिक रूप से खुद को ढालना अहम होगा।  गंभीर ने एक साक्षात्कार में कहा, मैंने अपनी पूर्ण फिटनेस हासिल कर ली है और मानसिक तथा शारीरिक तौर पर फिट महसूस कर रहा हूं। मेरे कंधे में अब दर्द नहीं हो रहा है। उन्होंने कहा, बेंगलुरु से लौटने से पहले मैंने श्रीसंत जैसे गेंदबाजों के खिलाफ नेट पर बल्लेबाजी की और मुझे कोई असहजता महसूस नहीं हुई। दिल्ली में मैं एक या दो दिन में अभ्यास शुरू करूंगा।  गंभीर ने 38 टेस्ट में 51.33 की औसत से 3234 रन बनाए हैं। अगर उन्हें 31 जुलाई से शुरू हो रही शृंखला के लिए चुना जाता है, तो वह पहली बार इंग्लैंड की सरजमीं पर टेस्ट मैच खेलेंगे। चुनौती को लेकर रोमांचित गंभीर ने कहा कि वह अपने खेल पर कड़ी मेहनत कर रहे हैं।  भारत की ओर से 114 एकदिवसीय मैचों में 40.73 की औसत से 4073 रन बनाने वाले बाएं हाथ के इस बल्लेबाज ने कहा, मुझे लगता है कि यह मानसिक सुधार से जुड़ा है। किसी खिलाड़ी को गेंद को जल्दी देखकर देर से खेलना होता है। शीर्ष स्तर पर आपको अपने खेल को मजबूत बनाना होता है और मैंने यह किया है।  उन्होंने कहा, इंग्लैंड में शुरुआती गेंदों को जब तक ड्राइव करना आसान नहीं होता, जब तक आप सुनिश्चित नहीं हो। इसके अलावा कुछ और शॉट हैं, जिनसे बचना होता है। बाकी चीजें मैं वहां पहुंचने के बाद करूंगा।